text: Overvægtig: Ikke rart, når alle er tynde som sugerør
  10 april 2017 kl. 10.08
  Som overvægtig kan det være en stor overvindelse at troppe op i et fitnesscenter. Derfor har Esbjerg Kommune startet hold kun for overvægtige. 
  Inge Sørensen tager en tur på gåbåndet. Ved siden af hende træner to andre kvinder. De er ligesom Inge Sørensen også overvægtige.
  Igennem Esbjerg Kommune er kvinderne kommet på et fitnesshold kun for overvægtige. Og det har været rigtig motiverende.
  - De, der er nede i et fitnesscenter, er i en helt anden størrelse. Man føler sig ikke godt tilpas, når de alle sammen er tynde som sugerør, siger Inge Sørensen til TV SYD. 
  Inge Sørensens mål er at tabe sig 20 kilo og komme af med sin krykke. 
  - Når man er så stor, så kan man ikke følge med til noget som helst – især ikke når man har børn, siger hun.
  Inge Sørensen er med i et program, der varer tre måneder med træning to gang i ugen. Programmet er styret og tilbudt af Esbjerg Kommune, der med motionsprojektet "XL Motion" specifikt hjælper overvægtige med BMI over 30 i gang med at træne.
  - Jeg ville ønske, at vi kunne blive forlænget, men der er jo også andre, der venter på at komme i gang, siger Inge Sørensen.  
  Sammen med de andre på holdet, har hun meldt sig ind i en facebookgruppe, hvor hun håber at kunne aftale træning en eller to gange i ugen.
  